د شمالي وزيرستان په خړ کمر کې په ځای کړی شوې ګرځبنديز لرې کړی شوې
د افغانستان سره په پوله پرته د پاکستان د قبايلي ضلعې شمالي وزیرستان د خړ کمر په علاقه کې لس ورځې وروستو ګرځبنديز لرې کړی شوی دی، دا په داسې حال کې د تېرو درېو ورځو راهسې په ټولنیزو رسنيو د ياد ګرځبنديز پرضد کمپاين روان شوی ؤ.
د شمالي وزيرستان انتظامیې ویلي په سيمه کې په ځای کړی شوی ګرځبندیز لری کړی شوې خو د شپې په مهال د ماښام نه تر سهاره به کرفيو يا ګرځبنديز په ځای وي. انتظامیې وی او ای ډيوه ته ویلي په علاقه کې د امنيت دپاره پورته کړی شوي ګامونه به په خپل ځاي وي. په علاقه کې د اېف سي او پوځ اضافي نفري په ځاې کړی شوې ده. په خړ کمر کې ګرځبندیز وروسته له هغې په ځای کړی شوی چې د جون په اوومه نېټه په يوه چاؤدنه کې د پوځ درې افسران او يو سرتېری وژل شوي وو. د سيمې يو ځايي تن ناصر وي او ای ډیوه سره په خبرو کې ویلي په خړ کمر علاقه کې بازارونه په بشپړ ډول خلاص دي په سړکونو ګاډي روان ؤ په بازارونو کې ګڼه ګوڼه وه خلکو د ضرورت څيزونه خوراکي توکي اخيستل. خو هغه زياته کړه د خړ کمرپه زياترو علاقو کې د تلاشۍ پوستې زياتې کړی شوي د خلکو شناختي کارډونه کتل کيږي او په علاقه کې زيات امنيتي سرتيري په ځای دي. يو بل تن محمد نور چې د خړ کمر ډوګه مچه خېل سره تعلق لري وايي د هغوي په علاقه کې ګرځبنديز اوس هم په ځای ده خو يو څه نرمي پکې شوې ده. خلک چينو ته تللي اوبه يې راوړلي خو ډېر خلک بهر په ازاده ګرځېدو ته نه پرېښودل کیږي. هغه وویل دوي په غريئزه علاقه کې اوسيږی څاروي ساتي سهار غرونو ته څاروي بوځي او ماښام يې بیرته راولي خو په دغو غريئزو علاقو کې ګرځبنديز اوس هم په ځای دی چې له امله يې خلک نه شي کولی څاروي بهر اوباسي او که چا څاروي بهر ویستي دی اوس يې د بيرته راوستلو لار نشته. هغه زياته کړه د علاقې خلک د خړ کمر بازار ته سوداګانو له تلل خو په چيک پوستو بيرته ستانه کړی شوي چې ګرځبنديز دی. د شمالي وزيرستان خړ کمر هغه علاقه ده چرته چې پوځ ویلي ؤ د اووم جون د پېښې نه څو ورځې وړاندې په علاقه کې د لټون په عملياتو کې څو مشکوک کسان نيول شوي او د پوځ په وېنا په تېره يوه مياشت کې په دغه سیمه کې د تازه پېښې د وژل شوؤ په ګډون لس سرتيري وژل شوي او ۳۵ نور ژوبل شوي وو. د شمالي وزيرستان د مرکز ميران شاه نه نزدې ۴۵ کلوميټره لویديځ پله پرته د خړ کمر په علاقه کې په ۲۶ مې په پوځي چيک پوسته يوه پېښه رامنځته شوې وه. پوځ تور لګولی ؤ چې د قامي اسمبلۍ د غړو علي وزير او محسن داوړ په مشرۍ ګڼو خلکو د مشکوک کسانو د خوشي کولو دپاره په پوسته بريد کړی او په ځوابي ډزو کې بيا درې بريد کوونکی وژل شوي او د پينځه پوځيانو په ګډون ۱۵کسان ژوبل شوي وو. خو د پښتون ژغورنې غورځنګ مخکښ مشر او د قامي اسمبلۍ غړي محسن داوړ دغه تورونه رد کړي او ویلي ؤ په احتجاج کوونکو پوځ نېغې ډزې کړې وې. د يادې پېښې په اړوند د شمالي وزيرستان مرستيال کمشنر په خپل رپوټ کې بيا ويلي ؤ چې د خړ کمر په پېښه کې ۱۳ کسان وژل شوي او ۲۵ ژوبل شوي وو، د خېبرپښتونخوا حکومت د وژل شوؤ او ژوبلو دپاره بيا د مالي مرستو اعلان هم کړی ؤ.